Gedagte vir die dag: Geen genade meer oor nieFoto: thefamouspix.com Alles draai om Jesus Christus. Daar is geen versoening met die Vader, en geen nuwe lewe en vergifnis van sondes sonder Jesus nie. Om Jesus te verwerp en sy gesag, posisie en status te ontken laat ’n mens met geen manier om van God se oordeel gered te word nie. Die boodskap is duidelik: Ontken Jesus, of ontken jou­self. Bid vandag dat Jesus jou alles sal bly al verloor jy jou lewe, want sonder Jesus het ons niks. Enige persoon wat die wet van Moses verbreek het, is op die getuienis van twee of drie mense sonder enige begenadiging doodgemaak. Dink net hoeveel swaarder sal die straf van daardie mense wees wat die Seun van God onder hulle voete vertrap en die verbondsbloed wat hulle geheilig het, met minagting bejeën en die Gees van genade beledig het. (Hebreërs 10:28-29) Elkeen wat nie die Seun erken nie, het ook nie deel aan die Vader nie. Elkeen wat die Seun egter erken, het ook deel aan die Vader. (1 Johannes 2:23) Bron: ’n Anker vir die siel deur Riekert Botha Uitgewer: Christelike Uitgewersmaatskappy